ธปท.เชื่อกำไรแบงก์ปีนี้เกิน9หมื่นล้าน
ธนาคารแห่งประเทศไทยคาดกำไรธนาคารพาณิชย์ในปีนี้เติบโตสูงกว่า 9 หมื่นล้าน หลังภาพรวมสินเชื่อขยายตัวต่อเนื่อง ชี้ความไม่แน่นอนของมาตรการภาครัฐกับการเมืองในประเทศยังเป็นปัจจัยที่เสี่ยงกระทบเศรษฐกิจ
26 ก.ค. 2553

ธนาคารแห่งประเทศไทยคาดกำไรธนาคารพาณิชย์ในปีนี้เติบโตสูงกว่า 9 หมื่นล้าน หลังภาพรวมสินเชื่อขยายตัวต่อเนื่อง ชี้ความไม่แน่นอนของมาตรการภาครัฐกับการเมืองในประเทศยังเป็นปัจจัยที่เสี่ยงกระทบเศรษฐกิจ
นายเกริก วณิกกุล รองผู้ว่าการด้านเสถียรภาพสถาบันการเงิน ธนาคารแห่งประเทศไทย (ธปท.) กล่าวว่า ธปท.คาดว่ากำไรของธนาคารพาณิชย์ในปีนี้จะเติบโตได้สูงกว่าปี 2552 ที่มีกำไรสุทธิประมาณ 9 หมื่นล้านบาท เนื่องจากเศรษฐกิจไทยในครึ่งปีหลังยังขยายตัวได้ดีต่อเนื่อง ทำให้การปล่อยสินเชื่อของระบบธนาคารพาณิชย์ขยายตัวเพิ่มขึ้น โดยสินเชื่อไตรมาส 1/53 ของธนาคารพาณิชย์เติบโตได้กว่า 2% 
"เฉพาะเดือนพ.ค.เดือนเดียว สินเชื่อขยายตัวสูงถึง 5% ส่วนใหญ่เป็นสินเชื่อผู้บริโภค และสินเชื่อธุรกิจขนาดใหญ่ ขณะที่สินเชื่อธุรกิจขนาดกลางและขนาดย่อม(เอสเอ็มอี)ขยายตัวได้ดีเช่นกัน ส่งผลให้ผลการดำเนินงานของธนาคารพาณิชย์ใน 2553 ปรับตัวดีขึ้นกว่าปีก่อน"นายเกริกกล่าว
การเติบโตของสินเชื่อเป็นไปตามทิศทางเศรษฐกิจที่ขยายตัวได้ดีต่อเนื่อง ทำให้รายได้แบงก์โตขึ้น ขณะที่กำไรก็มาจากโครงสร้างดอกเบี้ย และเอ็นพีแอลก็อยู่ในระดับต่ำ จึงเชื่อว่าอัตราการเติบโตกำไรสุทธิของแบงก์ในปีนี้น่าจะสูงกว่าปีก่อน ที่มีประมาณ 9 หมื่นล้านบาท
ขณะที่หนี้ที่ไม่ก่อให้เกิดรายได้(เอ็นพีแอล)ของระบบนาคารพาณิชย์ที่ผ่านมา พบว่า ปรับตัวลดลงอยู่ในระดับที่ดีมาก โดยล่าสุด สัดส่วนเอ็นพีแอลก่อนหักสำรอง (Gross) อยู่ที่ 4.4% และเอ็นพีแอลสุทธิ (NET) 2% กว่า ส่วนใหญ่เป็นเอ็นพีแอลที่ปรับโครงสร้างหนี้ เอ็นพีแอลที่อยู่ในกระบวนการศาล และเอ็นพีแอลอยู่ในกระบวนการเจรจา 
นายเกริกกล่าวอีกว่า สำหรับแนวโน้มสินเชื่อในช่วงครึ่งปีหลังนั้น หากเศรษฐกิจฟื้นตัวและขยายตัวดีต่อเนื่องก็เชื่อว่า การปล่อยสินเชื่อของธนาคารพาณิชย์น่าจะขยายตัวได้ดีตามภาวะเศรษฐกิจ ส่วนปัจจัยเสี่ยงเศรษฐกิจไทยในช่วงครึ่งปีหลัง ยังคงเป็นความไม่แน่นอนของเศรษฐกิจโลก ขณะที่ความไม่แน่นอนจากมาตรการภาครัฐ ทั้งจากในประเทศ และต่างประเทศที่จะออกมาในอนาคต หรือนโยบายการเงิน และการคลังของไทยเอง เช่น ผลกระทบจากการปรับขึ้นดอกเบี้ยนโนบาย จนไปถึงปัญหาการเมืองในประเทศนี้อาจทำให้สภาพการเปลี่ยนแปลงไป และกระทบต่อเศรษฐกิจที่กำลังขยายตัว